b'\n_START_ARTICLE_\nAssisi\n_START_SECTION_\nZgodovina\n_START_PARAGRAPH_\nOkoli leta 1000 pr. n. \xc5\xa1t. se je val priseljencev naselili v zgornjem delu reke Tibere, pa tudi v okolici Assisija. To so bili Umbri, ki so \xc5\xbeiveli v majhnih utrjenih naseljih na visokih vzpetinah. Od 450 pr. n. \xc5\xa1t. so te naselbine postopoma zasedli Etru\xc5\xa1\xc4\x8dani. Rimljani so prevzeli nadzor nad osrednjo Italijo, leta 295 pr. n. \xc5\xa1t. po bitki pri Sentinumu. Zgradili so cveto\xc4\x8de naselje Municipium Asisium na vrsti teras na pobo\xc4\x8dju Monte Subasio. Rimski ostanki so v Assisiju \xc5\xa1e vedno vidni: mestno obzidje, forum (zdaj Piazza del Comune), gledali\xc5\xa1\xc4\x8de, amfiteater in Minervin tempelj (zdaj preurejen v cerkev Santa Maria sopra Minerva). Leta 1997 so odkrili tudi ostanke rimske vile z ve\xc4\x8d dobro ohranjenimi sobami s freskami in mozaiki._NEWLINE_Leta 238 na\xc5\xa1ega \xc5\xa1tetja je bil \xc5\xa1kof Rufino (kasneje je bil umorjen v Costanu) zaslu\xc5\xbeen, da se je Assisi spreobrnil v kr\xc5\xa1\xc4\x8danstvo. Pokopan je v Stolni cerkvi Svetega Rufina v Assisiju._NEWLINE_Ostrogoti kralja Totila so ve\xc4\x8dji del mesta uni\xc4\x8dili leta 545. Assisi je nato pri\xc5\xa1el pod oblast Langobardov kot del lombardskega in nato frankovskega vojvodstva Spoleto._NEWLINE_Uspe\xc5\xa1na in samostojna ob\xc4\x8dina je postala v \xc4\x8dasu gibelinov v 11. stoletju. Nenehno so se bojevali z gvelfi iz Perugie. V eni od teh bitk pri Ponte San Giovanni (Mostu svetega Janeza), je bil Francesco di Bernardone, (sveti Fran\xc4\x8di\xc5\xa1ek Asi\xc5\xa1ki) ujet, kar je spro\xc5\xbeilo dogodke, ki so na koncu pripeljali do tega, da je \xc5\xbeivel kot bera\xc4\x8d, se odrekel svetu in ustanovil red manj\xc5\xa1ih bratov._NEWLINE_Mesto, ki je ostalo v mejah rimskega obzidja, se je za\xc4\x8delo \xc5\xa1iriti izven teh zidov v 13. stoletju. V tem obdobju je bilo mesto pod pape\xc5\xbeevo pristojnostjo. Rocca Maggiore, cesarska trdnjava na hribu nad mestom, ki je bil leta 1189 oropana, je bila leta 1367 obnovljena po naro\xc4\x8dilu pape\xc5\xa1kega legata, kardinala Gil de Albornoza._NEWLINE_Assisi je padel pod vladavino Perugie. Kasneje mu je vladalo ve\xc4\x8d despotov: Biordo Michelotti, Gian Galeazzo Visconti in njegov naslednik Francesco I. Sforza knez iz Milana, Jacopo Piccinino in Federico II. da Montefeltro, gospodar Urbina. Mesto je do\xc5\xbeivelo epidemijo kuge leta 1348._NEWLINE_V 15. stoletju je mesto spet pri\xc5\xa1lo pod pape\xc5\xa1ko pristojnost pod vladavino pape\xc5\xbea Pija II. (1458-1464)._NEWLINE_Leta 1569 se je ob vzno\xc5\xbeju mesta na ravnini za\xc4\x8dela gradnja bazilike Santa Maria degli Angeli. V \xc4\x8dasu renesanse in v poznej\xc5\xa1ih stoletjih se je mesto \xc5\xa1e naprej mirno razvijalo, kar je razvidno iz pala\xc4\x8d Bernabei in Giacobetti iz 17. stoletja._NEWLINE_Mesto je postalo znano romarsko sredi\xc5\xa1\xc4\x8de zaradi povezave z legendo svetega Fran\xc4\x8di\xc5\xa1ka, svetnika, ki je ustanovil Red manj\xc5\xa1ih bratov in svete Katarine iz Siene kot zavetnice Italije. Sveti Fran\xc4\x8di\xc5\xa1ek v spominu mnogih, tudi nekristjanov, velja za ljubitelja narave (znana je njegova pridiga pticam, ki je ena od legend o njegovem \xc5\xbeivljenju)._NEWLINE_Assisi sta prizadela dva ru\xc5\xa1ilna potresa, ki sta pretresla Umbrijo v septembru 1997. Obnova bila hitra, \xc4\x8deprav je treba \xc5\xa1e veliko storiti. Velika \xc5\xa1koda je nastala na mnogih zgodovinskih spomenikih, glavna destinacija v mestu, Bazilika Svetega Fran\xc4\x8di\xc5\xa1ka pa je bila po manj kot 2 letih obnovljena.'